1802531		Harry McBryde


















ECAD6009C – Dysgwyr, Ysgolion a Chymunedau: Ble’r ydw i’n addysgu?
gan Harry McBryde

	Targedau
	Disgrifiad
	Sut ydw i wedi gweithio ar hyn?

	Targed 1
	Peth gwallau yn y cyfeirnodi yn y llyfryddiaeth, e.e. lleoliad gwasg. Gweler Llawlyfr Cyfeirnodi Havard.
	Dilyn canllawiau Llawlyfr Cyfeirnodi Havard wrth i mi gyfeirnodi.

	Targed 2
	Parhau i ysgrifennu’n gywir ac mewn modd rhugl.
	Parhau i ysgrifennu’n gywir ac mewn modd rhugl.

	Targed 3
	Parhau i ddefnyddio heory i ddylwanwadu ar dy arfer wrth i ti ddechrau ar dy yrfa fel athro.
	Parhau i ddefnyddio theori i ddylwanwadu ar fy arfer wrth i mi ddechrau ar dy yrfa fel athro.











Taflen Gynnwys

Tud 3 – Cyflwyniad

Tud 3-4 – Adolygiad Llenyddiaeth

Tud 4-6 – Datblygu Pwynt Gweithredu

Tud 7-8 – Adfyfyrio a Gwerthuso

Tud 8-9 – Casgliad

Tud 9-10 – Rhestr Gyfeirio


























Cyflwyniad

Yn yr aseiniad hwn byddaf yn edrych ar sut mae ysgol yn datblygu un agwedd ar ei Chynllun Datblygu Ysgol (CDY), trwy adfyfyrio’n feirniadol ar y camau gweithredu, yr effaith a’r sylfaen dystiolaeth. 

Cynhaliwyd yr adfyfyriad yn seiliedig ar ysgol gymunedol cyfrwng Cymraeg yn Sir Gaerfyrddin, lle mae 229 o ddisgyblion ar y gofrestr a Chymraeg yw prif gyfrwng yr addysgu. Caiff disgyblion y Cyfnod Sylfaen eu haddysgu’n gyfan gwbl trwy gyfrwng y Gymraeg a chyflwynir Saesneg yng nghyfnod allweddol 2. Daw bron i hanner y disgyblion o gartrefi lle siaredir Cymraeg. Blwyddyn 6 oedd fy nosbarth ar gyfer fy ymarfer dysgu olaf, lle’r oedd 31 o ddisgyblion yn y dosbarth. 

Tra yr oeddwn i yn yr ysgol fel darpar athro roedd yna ffocws mawr ar annog annibyniaeth y dysgwyr, yn enwedig wrth ystyried sgil effeithiau Cofid-19. Mae adroddiad diweddar yn tynnu sylw at y ffaith bod plant a phobl ifanc at risg gan nad oes gan rhai mynediad i fodel rôl gadarnhaol, a bod hefyd peryg bod eraill wedi datgyweddu neu ddiflasu gyda bywyd ysgol ac addysg (BBC Children in Need, 2020). Teimlodd yr ysgol gyfrifoldeb mawr i sbarduno, cefnogi ac ysgogi’r plant er mwyn eu cael nhw yn ôl mewn i’r arfer ac i drefn bywyd bob dydd yn yr ysgol.

Adolygiad Llenyddiaeth

Agwedd pwysig o Gynllun Datblygu Ysgol, yn ôl Duke, Carr a Sterrett (2013, tud.57), yw’r datblygiad proffesiynol ymysg yr athrawon. Ond, cyn i’r ysgol droi at darged newydd i’r CDY, mae’r 3 yn awgrymu y dylid chwilio am dystiolaeth i ddangos fod datblygiad proffesiynol blaenorol wedi cael effaith cadarnhaol ar ddysgu ac addysgu. Cred Bernhardt (2013, tud.18) fod corff dysgu sy’n datblygu’n barhaus yn deall yr effaith mae bob proses a gweithdrefn yn cael ar ei gilydd, ac yn gwerthuso’n aml i ddeall y dylanwad a’r effaith ei gweithredoedd yn hytrach nag aros tan ddiwedd y flwyddyn.

Mae’r broses o gynllunio ar gyfer datblygu ysgol yn cynnwys ffurfio, gweithredu a gwerthuso cynllun lle mae targedau tymor byr a hir dymor yn cael eu hadnabod. O ganlyniad, caniateir y broses i’r sawl sy’n rhan o ysgol i benderfynu o flaen llaw beth sydd angen ei wneud, sut y byddant yn mynd ati i wneud hyn ac os ydynt wedi cyrraedd y canlyniadau dymunol neu beidio (MacGilchrist et al. 1995, tud.9).

Er mwyn magu annibyniaeth yn eu disgyblion, teimla Wilson a Murdoch (2009, tud.9) bod angen i athrawon gael gwybodaeth a dealltwriaeth o’u dysgwyr, oherwydd dyna fydd yn eu rhoi nhw yn y sefyllfa orau i sylweddoli eu potensial am waith annibynnol. Cytuna Williams (2003, tud.17) gyda hyn trwy ddweud bod angen i athrawon gael cydnabyddiaeth o botensial unigolyn am annibyniaeth ac y byddant yn sylweddoli y  lefelau amrywiol o annibyniaeth pan fyddant yn ymddiried yn y dysgwyr i ymateb i’r heriau. Mae’n amlwg felly fod gan yr athro rôl bwysig i chwarae er mwyn annog annibyniaeth ein dysgwyr, a phwysleisia Ramer a Rose-Duckworth (2009, tud.78) y pwysigrwydd o hybu annibyniaeth o fewn paramedrau rhesymol sy’n creu amgylched dysgu wedi ei hanelu at anghenion y dysgwyr. Maent yn ychwanegu fod rôl ehangach gan yr athro i addysgu’r disgyblion am sut i wneud penderfyniadau, ac i ddatblygu sgiliau annibynnol y dysgwyr sy’n mynd ymhell tu hwnt i gynnwys cwricwlwm er mwyn eu paratoi am fywyd ar ôl ysgol.

Prif bwrpas system addysg, yn ôl Bentham (2004, tud.141), yw i drosglwyddo’r awch i’r disgyblion i ddysgu gwybodaeth a’r sgiliau angenrheidiol i wneud hyn, ac mae’r weledigaeth yma yn cysylltu’n glir gydag amcanion Donaldson yng Nghwricwlwm i Gymru, sef i ddatblygu ein disgyblion i fod yn ddysgwyr gydol oes (Llywodraeth Cymru, 2020). 

Datblygu Pwynt Gweithredu

Wrth i mi dreulio 10 wythnos o ymarfer dysgu yn yr ysgol, roedd hi’n amlwg o’r cychwyn fod yna bwyslais mawr ar annog annibyniaeth y dysgwyr. Roedd yna 3 agwedd o fywyd yr ysgol wnaeth sefyll allan i mi, a’r cyntaf oedd sut oedden nhw’n mynd ati i gynllunio ar gyfer thema’r tymor.

Diffinia Cheminais (2013, tud.6) lais y disgybl fel y ffordd mae disgyblion yn cael eu hannog i leisio eu safbwyntiau neu eu hoffterau, ond rhybuddia bod angen cydnabod a gwerthfawrogi pob barn yn gyfartal. Dyma sy’n diffinio dull yr ysgol o ddewis a chynllunio thema orau. Yn gyntaf, fe fydd lluniau gwahanol ar y bwrdd rhyngweithiol, ac fe fydd y disgyblion yn cael pleidleisio dros y llun sy’n eu diddori nhw fwyaf. Wedi i’r dosbarth ddewis y llun, byddant yn mynd ati yn eu parau neu mewn grwpiau i feddwl am gwestiynau yn seiliedig ar y pwnc. Cyfle yw hwn i fod yn chwilfrydig ac i nodi’r hyn hoffen nhw ddysgu am y pwnc, a theimla Burden (2000, tud.58) bod disgyblion yn fwy tebygol o gyfrannu at wers os ydyn nhw’n chwilfrydig am y cynnwys. 

Yn ôl Engel (2011, dyfynnwyd yn Wentzel a Brophy, 2014, tud.110), chwilfrydedd yw’r cymhelliant i ddarganfod mwy, ac felly mae’n gyfle euraidd i’r disgyblion wneud hyn trwy gymryd cyfrifoldeb dros eu haddysg eu hunain. Gwela Moore (2009, tud.96) mantais arall o gynllunio ar y cyd, gan fod yr athro’n cael mewnwelediad i ddiddordebau’r disgyblion yn ogystal â’u meysydd o wendid a chryfder. Ar ben hyn, mae’n fuddiol i’r athrawon gan fod safbwyntiau’r disgyblion yn golygu fod yna bwrpas clir i’r cynllunio. Mae cynllunio at ddiben, yn ôl McConnell, Conrad a Uhrmacher (2020, tud.6), yn golygu fod bwriad tu ôl i’r holl brofiadau a ddarparwyd i’r disgyblion, a bod dilyniannu a sgaffaldio gofalus yn cymryd lle er mwyn cynorthwyo’r dysgwyr yn eu haddysg.

Yr ail gynllun a weithiodd yn effeithiol oedd penodi swyddi gwahanol o amgylch y dosbarth, gyda’r disgyblion yn gyfrifol am y rhain. Ychwanega Morris (2019, tud.27) i bwynt Cheminais (2013, tud.6) y gall llais y disgybl golygu cydweithrediad gyda’r athro ynglŷn â materion eraill megis strwythur a pholisi’r dosbarth. Noda Williams (2008, tud.222) bod derbyn cymorth y disgyblion ar lawr y dosbarth yn gofyn am drefniadaeth, a bod angen deall y math o swydd y bydd dysgwyr penodol yn cael eu penodi i er mwyn sicrhau bod yr unigolion yn medru ymdopi â’r dasg. 

Roedd amrywiaeth eang o swyddi ar lawr y dosbarth, o’r ‘cyngor digidol’ i’r ‘swyddogion iaith’ yn ogystal â’r ‘llysgenhadon chwaraeon’. Yn ychwanegol, gan taw blwyddyn 6 oedd gennyf, roedd rôl ehangach gydag ambell i unigolyn wrth iddyn nhw ddangos esiampl i weddill yr ysgol. Er enghraifft, byddai’r cyngor digidol yn recordio fideo yn esbonio ‘rheol y mis’, fel bod gweddill yr ysgol yn deall sut i fod yn ddiogel ar y rhyngrwyd. Enghraifft arall yw’r swyddogion iaith yn recordio fideo er mwyn esbonio ‘idiom yr wythnos’, ac yn gosod her o ddefnyddio’r idiom yma yn eu gwaith os yn bosib. Fel y dywed Koza a Smith (2007, tud.89), mae penodi’r swyddi amrywiol yma yn hybu naws gymunedol i’r dosbarth, ac yn yr achos yma gyda’r cyfrifoldeb sydd ar flwyddyn 6, mae’n hybu naws gymunedol yr ysgol.

Y trydydd cynllun, a’r un mwyaf effeithiol yn fy marn i, oedd syniad yr ysgol o ddarpariaeth barhaus ysgol gyfan. Fel arfer, byddwn ni’n cysylltu darpariaeth barhaus gyda’r Cyfnod Sylfaen, ond mae’r ysgol wedi magu’r syniad i’w hymestyn drwy’r ysgol gyfan. Gwelais nifer o fanteision i’r syniad, yn enwedig gyda strwythur y dosbarth o ganlyniad i amgylchiadau Cofid-19. Roedd modd i mi weithio gyda grŵp ffocws tra bod eraill yn dewis tasgau amrywiol o fewn y Meysydd Dysgu a Phrofiad gwahanol. Y syniad oedd bod y tasgau amrywiol yma yn seiliedig ar waith blaenorol yn y dosbarth, fel bod y disgyblion yn gallu mynd ati’n syth i gwblhau’r dasg. Fel y noda Bryce-Clegg (2013, tud.4), ystyr darpariaeth barhaus yw i barhau’r ddarpariaeth o addysg mewn absenoldeb oedolyn, ac felly er mwyn gwneud hyn mae’n rhaid sicrhau bod dealltwriaeth sylfaenol gan y disgyblion o’r pwnc dan sylw.

Mae’n rhaid i’r disgyblion gwblhau pob ‘her’ o fewn y 3 wythnos neu fis, neu’r tueddiad yw bod y disgyblion yn dewis pwnc sydd o ddiddordeb iddyn nhw neu sydd o gryfder iddyn nhw. Cred Anderson (2016, tud.9) y dylai’r elfen o ddewis cael ei ddefnyddio er mwyn hybu dysgu’r disgyblion, yn ogystal â chyffwrdd ar ddiddordebau, cryfderau ac anghenion y dysgwyr. Mae’r ffaith bod pob tasg yn adeiladu ar wybodaeth flaenorol yn golygu nid oes rheswm mewn gwirionedd i’r disgyblion beidio rhoi cynnig ar bob tasg. Teimla Hattie a Yates (2013, tud.114) bod adeiladu ar wybodaeth bresennol sydd wedi ei drefnu’n gydlynol yn haws na dysgu deunydd newydd, a dyna felly oedd pwrpas yr heriau sef rhoi ar waith y sgiliau a ddysgwyd yn flaenorol er mwyn ehangu a dyfnhau dealltwriaeth.




Adfyfyrio a Gwerthuso

Mae gen i barch mawr at sut mae’r ysgol wedi mynd ati i gwrdd ag un o’i thargedau ar ei CDY, ac mae’n glir i weld taw lles a datblygiad y plentyn sydd wrth wraidd pob penderfyniad. Maent wedi mynd i’r afael â’r broblem a cheisio darganfod datrysiadau trwy wahanol strategaethau neu weithgareddau ar lawr y dosbarth. Nid o reidrwydd newid unrhyw beth fyddwn i’n ei wneud, ond yn hytrach addasu yr hyn sydd wedi ei osod fel sylfaen yn barod neu hyd yn oed ychwanegu at lwyddiant yr ysgol hyd yn hyn.

Yr awgrym cyntaf sydd gennyf yw i sicrhau fod pawb o fewn y dosbarth yn cael cyfle i fod yn gyfrifol am agwedd o’r dosbarth. Roeddwn i’n tueddi i weld yr un disgyblion yn cwblhau’r un tasgau o amgylch y dosbarth, a’r gweddill yn aros i fynd allan i egwyl neu ginio. Pwysig yw nodi fan hyn nad oedd y disgyblion oedd yn aros yn cwyno neu’n gofyn am eu tro nhw, ond braf byddai cynnig y cyfle iddyn nhw fel ein bod ni’n cynnwys pawb yn y dosbarth. Os edrychwn ar fy nosbarth blwyddyn 6 fel enghraifft, nid yw hyn yn golygu bod angen darganfod 31 gwahanol swydd o fewn y dosbarth gan ei fod bron yn amhosib. Mae’n bosib penodi ambell i swydd i bâr, neu swydd arall i grŵp o 4 fel bod amrywiaeth i’r swyddi hefyd. Byddai’n syniad wedyn i gylchdroi’n ddyddiol neu’n wythnosol fel bod pob disgybl yn cael cyfle i wneud y swyddi gwahanol. 

Honna Goepel, Childerhouse a Sharpe (2014, tud.189) fod bod yn bresennol yn gorfforol yn yr ysgol ddim o reidrwydd yn golygu bod y disgybl yn cael ei gynnwys, ac felly trwy fod yn wyliadwrus a chylchdroi yn aml, hoffwn feddwl ein bod yn sicrhau cyfle teg i bawb. Awgrym diddorol sydd gan Bonus (2002, tud.90) yw y syniad o gael y disgyblion i ymgeisio am y swyddi yma er mwyn ychwanegu teimlad o gyflawniad i’r broses. Ar ben hyn, mae’n rhoi’r cyfle i’r athro dosbarth weld pwy sydd wir â diddordeb i helpu allan o amgylch y dosbarth, ac eto ni fydd modd cwyno fod pethau ddim yn deg gan y bydd y ‘cyfweliadau’ fel petai yn agored i bawb. Mantais arall yw y byddai’r disgyblion yn cael dewis y maes neu swydd sydd o ddiddordeb iddyn nhw, ac mae hyn felly yn atgyfnerthu pwynt Burden (2000, tud.58) yn gynharach yn yr aseiniad.

Awgrym arall sydd gennyf yw system olrhain fwy effeithiol er mwyn gweld cyflawniadau yr heriau neu’r ddarpariaeth barhaus o amgylch y dosbarth. Mae system yr athrawon yn un sy’n gweithio’n wych, gan fod y daenlen yn dangos pa feysydd sydd wedi cael sylw, pa ddatganiadau o’r hyn sy’n bwysig sydd wedi cael sylw, yn ogystal â’r cyfrifoldebau trawsgwricwlaidd sydd wedi eu plethu fel rhan o’r gwaith. Mae’n bosib wedyn gweld y gwagle, neu’r meysydd sydd angen mwy o sylw fel bod yna cydbwysedd ar draws y cwricwlwm. Serch hynny, nid yw gwaith y plant yn cael eu holrhain mor effeithiol, ac weithiau wrth edrych ar lyfrau heriau’r plant mae yna fylchau. Gan gofio bod yr heriau yn newid bob tair wythnos neu weithiau mwy, mae’n bwysig bod y disgyblion yn eu cwblhau cyn eu bod nhw’n cael eu hadnewyddu.

Syniad posib fyddai creu taflen i’r disgyblion gyda rhestr o’r heriau arni, lle mae modd i’r plant dicio wrth eu hochrau unwaith maen nhw wedi eu cwblhau. Yn well byth, byddai cael taenlen sydd ar y cyfrifiadur yn datblygu sgiliau cymhwysedd digidol y disgyblion. Mae’r heriau yma yn amlwg yn cael eu cwblhau’n annibynnol, ac felly mae yna ddisgwyliadau mawr o’r disgyblion i gymryd cyfrifoldeb o’u gwaith fel bod yr athro yn medru ymddiried ynddyn nhw. Pwysleisia Poultney (2017, tud.38) y pwysigrwydd o gael y disgyblion i gymryd cyfrifoldeb dros eu gwaith eu hunain, a’r ffaith bod angen iddyn nhw weithiau gweld eu hunain fel yr athro mewn ambell i sefyllfa. Byddai’n bosib hefyd cynnwys heriau sy’n addas i waith pâr, fel bod y disgyblion yn medru cefnogi eu hunain a datblygu eu sgiliau cymdeithasol a datrys problemau.

Casgliad

Yn ystod y broses yma rwyf wedi dod i ddeall pwysigrwydd cynllunio’n drylwyr. Nid mater o ddewis targed a’i chyrraedd yw hi, ac mae yna lawer mwy o gynllunio na’r hyn yr oeddwn i’n disgwyl. Gwelais hefyd bwysigrwydd cynllunio tuag at ddiben, a dewis targedau sydd wir yn mynd i greu newid. Mae angen dod i adnabod y dysgwyr, eu hoffterau a’u hanghenion er mwyn cael syniad o beth i wneud a sut i gyrraedd y man yna. Y peth wnaeth sefyll allan i mi mwyaf oedd bod y disgyblion yn ganolog i bob cynllun, pob penderfyniad a phob syniad. Pwysig felly yw i beidio â cholli’r ffocws hynny, taw’r disgyblion sy’n bwysig a nhw sydd wrth wraidd ein cynlluniau ar gyfer y dyfodol.

Teimlaf yn ffodus iawn fy mod wedi gweld y broses yma yn cael ei weithredu, y camau mae’r ysgol yn eu cymryd i gyrraedd y nod a’r cynlluniau sydd yn eu lle ar gyfer y dyfodol. Yn bersonol, mae’n amser cyffrous i fynd mewn i addysg yng Nghymru gyda gweithrediad Cwricwlwm i Gymru ar y gorwel, ond mae gen i fwy o hyder ar ôl y profiad yma wrth i mi gael mewnwelediad i sut mae ysgol yn gweithio a’r camau sydd angen eu cymryd er mwyn datblygu a llwyddo.


Rhestr Gyfeirio

